แก้กฎหมายขายทอดตลาด
กรมบังคับคดีกำลังแก้ไขกฎหมายลงโทษพวกประวิงเวลาประมูลฮั้วประมูล หวังแก้ปมขายทอดตลาด รวมทั้งจะมีการทบทวนการเพิ่มวางเงินมัดจำให้สูงขึ้นจากเดิม 510% เป็น 3040% เพื่อไม่ให้มีการเข้ามาประมูลเพื่อประวิงเวลาในการขายทอดตลาด จากข่าวเกี่ยวกับการฮั้วในระหว่างการขายทอดตลาดตามคำสั่งศาลข้างต้น ทนายคลายทุกข์ขอให้ข้อคิดสำหรับผู้ที่จะเข้าไปเกี่ยวข้องกับการขายทอดตลาดของศาลเป็นข้อๆ ดังนี้
24 ม.ค. 2556

กรมบังคับคดีกำลังแก้ไขกฎหมายลงโทษพวกประวิงเวลาประมูลฮั้วประมูล หวังแก้ปมขายทอดตลาด รวมทั้งจะมีการทบทวนการเพิ่มวางเงินมัดจำให้สูงขึ้นจากเดิม 510% เป็น 3040% เพื่อไม่ให้มีการเข้ามาประมูลเพื่อประวิงเวลาในการขายทอดตลาด จากข่าวเกี่ยวกับการฮั้วในระหว่างการขายทอดตลาดตามคำสั่งศาลข้างต้น ทนายคลายทุกข์ขอให้ข้อคิดสำหรับผู้ที่จะเข้าไปเกี่ยวข้องกับการขายทอดตลาดของศาลเป็นข้อๆ ดังนี้
1.เจ้าพนักงานบังคับคดีก็อาจจะมีบางคนที่มีความคุ้นเคยกับคู่ความ ไม่ว่าจะเป็นเจ้าหนี้หรือลูกหนี้ ซึ่งอาจจะส่งผลต่อการขายทอดตลาด ทำให้มีความล่าช้าหรือมีข้อยุ่งยากก็เป็นได้ ในอดีตที่ผ่านมา ศาลแพ่งเคยมีคำพิพากษาให้เพิกถอนการขายทอดตลาดมาแล้ว ซึ่งในคดีดังกล่าวมีทุนทรัพย์หลายล้าน โดยศาลมองว่ามีความไม่โปร่งใสเกี่ยวกับการประมูล
2.เจ้าหนี้โดยเฉพาะตัวแทนของเจ้าหนี้สถาบันการเงิน เช่น ผู้รับมอบอำนาจไปมีส่วนได้ส่วนเสียกับการขายทอดตลาด เช่น ต้องการซื้อทรัพย์เสียเองหรือทำตัวเป็นนายหน้าอสังหาริมทรัพย์ก็อาจทำให้การขายทอดตลาดไม่โปร่งใส
3.จำเลยหรือลูกหนี้ตามคำพิพากษาบางคนมีที่ปรึกษาดี แต่งทนายเข้ามาเป็นตัวแทน คัดค้านตั้งแต่การกำหนดราคา ถ้าเห็นว่าต่ำก็มีการอุทธรณ์หรือร้องมายังศาล รวมถึงร้องเรียนเจ้าหน้าที่แบบนี้ก็พบเห็นอยู่บ่อยเหมือนกัน
4.จำนวนของเจ้าหน้าที่ขายทอดตลาดมีน้อยไม่สอดคล้องกับปริมาณคดีซึ่งมีเป็นจำนวนมาก นอกจากนี้เจ้าพนักงานบังคับคดีส่วนใหญ่ไม่ได้เป็นข้าราชการ เป็นเพียงลูกจ้างอัตราจ้าง บางคนไม่เคยได้รับการฝึกอบรม ขาดประสบการณ์ อาจทำให้การขายทอดตลาดล่าช้าได้ ซึ่งกรมบังคับคดีต้องสร้างขวัญกำลังใจให้กับบุคคลเหล่านี้ โดยบรรจุให้เป็นข้าราชการเพื่อเป็นขวัญกำลังใจให้คนทำงาน
5.ความเข้าใจเกี่ยวกับการขายทอดตลาด คู่ความยังไม่มีความเข้าใจอย่างถ่องแท้ แม้กระทั่งทนายความก็ไม่มีความเข้าใจเกี่ยวกับเรื่องดังกล่าว มีทนายความน้อยคนมากที่มีความรู้ความเข้าใจเกี่ยวกับการขายทอดตลาด ทำให้ขั้นตอนการขายทอดตลาดมีความยุ่งยากมากยิ่งขึ้น
6.การคัดค้านราคา หลายฝ่ายยังมีความเข้าใจว่าคัดค้านได้ทุกครั้งที่มีการขายทอดตลาด ซึ่งความจริงแล้วคัดค้านได้เพียงครั้งเดียว และต้องหาคนเข้ามาสู้ราคา
7.เงินวางมัดจำ ถ้าเป็นจำนวนน้อยจะเป็นตัวสนับสนุนให้พวกหน้าม้า พวกทำนาบนหลังคนเข้ามาสู้ราคาแบบหลอกๆ เพื่อปั่นราคาหรือบีบให้ผู้ที่สนใจซื้อทรัพย์อย่างแท้จริงต้องจ่ายเงินให้กับหน้าม้าเหล่านี้ มิฉะนั้นจะไล่ราคาให้สูงขึ้นไปเรื่อยๆ ทำให้ผู้เข้าซื้อทรัพย์ได้รับความเสียหายต้องจ่ายค่าคุ้มครองให้กับพวกมาเฟียเหล่านี้ ซึ่งกรมบังคับคดีก็ยังแก้ปัญหาไม่ได้ และหาพยานหลักฐานที่จะลงโทษบุคคลเหล่านี้ก็ยากเพราะเป็นพวกมีการศึกษาสูง ไตร่ตรองมาก่อน เป็นมืออาชีพในการโกง ไม่มีช่องว่างให้จับกุมได้ง่าย
8.กฎกระทรวงปัจจุบันค่อนข้างมีความยุ่งยากในการขายทอดตลาด ทำให้การระบายอสังหาริมทรัพย์เป็นไปด้วยความยากลำบาก ทำให้ธนาคารต้องไปเน้นขายหลักประกันด้วยวิธีอื่นแทนหรือเปลี่ยนเป็นการปรับปรุงโครงสร้างหนี้แทน
9.การแก้ไขกฎกระทรวง โดยกำหนดให้ผู้เข้าซื้อทรัพย์วางเงินร้อยละ 3040 เป็นเรื่องที่ดีเพราะถ้าเกิดประมูลได้แล้วทิ้งจะต้องรับผิดชอบ ถูกยึดเงินมัดจำจำนวนมาก ก็เป็นช่องว่างในการป้องกันการฮั้วและการประวิงการขายทอดตลาด ทนายคลายทุกข์เห็นด้วยอย่างยิ่ง
10.การแก้ไขบทลงโทษให้การฮั้วและการประวิงขายทอดตลาด มีโทษถึงขั้นจำคุกและให้มีการขึ้นบัญชีดำเป็นเรื่องที่ดีเพราะจะทำให้พวกหน้าม้าหมดไปจากวงการขายทอดตลาด
กฎกระทรวงที่เกี่ยวข้องกับการขายทอดตลาดที่สำคัญ 
ข้อ 16 เจ้าพนักงานบังคับคดีต้องกำหนดให้ผู้เข้าเสนอราคาวางหลักประกันก่อนเข้าเสนอราคา ดังนี้
(1) ในกรณีที่มีราคาเริ่มต้นไม่เกินยี่สิบล้านบาท ให้วางหลักประกันร้อยละห้า
(2) ในกรณีที่มีราคาเริ่มต้นเกินยี่สิบล้านบาทแต่ไม่เกินหนึ่งร้อยล้านบาท ให้วางหลักประกันร้อยละห้าแต่ไม่เกินสองล้านบาท
(3) ในกรณีที่มีราคาเริ่มต้นเกินหนึ่งร้อยล้านบาทขึ้นไป ให้วางหลักประกันร้อยละห้าแต่ไม่เกินสามล้านบาท
หลักเกณฑ์และวิธีการการวางหลักประกันให้เป็นไปตามที่อธิบดีประกาศกำหนด โดยความเห็นชอบของรัฐมนตรี
หลักประกันดังกล่าวในวรรคหนึ่ง ให้คืนแก่ผู้เข้าเสนอราคาเมื่อสิ้นสุดการขายทอดตลาดและผู้เข้าเสนอราคานั้นไม่มีข้อผูกพันใดๆ กับการเสนอราคาหรือการขายทอดตลาดนั้น และให้ถือเอาหลักประกันนั้นเป็นมัดจำและการชำระราคาที่เสนอสูงสุดของผู้นั้นบางส่วนเมื่อได้มีการเคาะไม้ขายแก่บุคคลนั้น
ข้อ 24 ในกรณีที่ผู้เสนอราคาสูงสุดไม่ชำระราคาส่วนที่เหลือตามข้อ 23 ให้เจ้าพนักงานบังคับคดีมีคำสั่งให้นำทรัพย์นั้นออกขายทอดตลาดใหม่และให้ริบหลักประกันที่ผู้เสนอราคาสูงสุดนั้นวางไว้ตามข้อ 16
ในการขายทอดตลาดครั้งใหม่ หากได้ราคาสูงสุดต่ำกว่าราคาสูงสุดที่ผู้เสนอราคาสูงสุดเดิมเสนอไว้ในการขายทอดตลาดครั้งก่อน ให้เจ้าพนักงานบังคับคดีดำเนินการให้ผู้เสนอราคาสูงสุดเดิมนั้นชำระราคาส่วนต่างที่ขาดอยู่ภายในหนึ่งเดือนนับแต่วันที่ขายทอดตลาดครั้งใหม่เสร็จสิ้น และให้เจ้าพนักงานบังคับคดีเรียกให้ผู้เสนอราคาสูงสุดเดิมชำระค่าปรับเนื่องจากการไม่ชำระราคาส่วนที่เหลือตามวรรคหนึ่งในอัตราร้อยละสิบห้าต่อปีภายในสามเดือนนับแต่วันที่ผู้เสนอราคาสูงสุดในการขายทอดตลาดครั้งใหม่นั้นชำระราคาเสร็จ
ให้เจ้าพนักงานบังคับคดีจัดให้ผู้เข้าเสนอราคาทุกรายทำสัญญาหรือข้อตกลงผูกพันเกี่ยวกับเงื่อนไขตามวรรคหนึ่งและวรรคสองก่อนการเข้าเสนอราคาทุกครั้ง